Det var to voldsomme episoder, der udspillede sig i Aalborg i sidste uge, da Nordjyllands Politi blev kaldt ud til henholdsvis både et knivstikkeri og en skudepisode i samme weekend. Politiet er kommet med flere meldinger angående efterforskningerne for de to episoder, og nu fortæller Vicepolitiinspektør Niels Kronborg fra Nordjyllands Politi, hvad status er. - I forhold til skudepisoden søndag aften, så har vi tre varetægtsfængslede i sagen, og vi mener, at der er tale om et personligt opgør mellem to parter, som er eskaleret til den her skudepisode, og vi mener, at der nu er lagt låg på sagen. - Status på knivstikkersagen er, at vi torsdag havde tre anholdte, og en af dem er blevet fremstillet i grundlovsforhør og varetægtsfængslet i fire uger, og her til morgen har vi anholdt endnu en. Han bliver fremstillet i grundlovsforhør i løbet af dagen, og der håber vi også på en varetægtsfængsling af ham. Kriminelle grupperinger Begge episoder har politiet fortalt er interne opgør. Dog kan viceinspektøren fortælle, at der i den ene sag er en relation til bandemiljøet. - Ved skudepisoden er der tale om et personligt mellemværende mellem to personer, som på et eller andet led har en relation til AK81. Vores opfattelse er dog, at det her er et personligt opgør, som ikke har noget med de her bander at gøre, fortæller Niels Kronborg og fortsætter. - Det, vi kan sige omkring den gruppering ved knivstikkeriet, som vi kalder Grønlandstorv eller GT-gruppen, er, at det primært er unge, som kommer fra området ude omkring Grønlandstorv, men der er også andre i det. Det, der nogle gange sker, er, at man har brug for at sætte en label på for lettere at kunne tale om tingene, og nu er der sat det her label på den gruppering af unge, der hører til ude omkring det område. Da begge episoder udspillede sig med blot to dags mellemrum kunne man fristes til at tænke, at der var en relation, mellem de to sager. Men det forsikrer vicepolitiinspektøren, at der ikke er. - Det er en hel anden gruppering, som har deres rod ude omkring Aalborg Øst, hvor knivstikkeriet fandt sted. Der taler vi om en lang række af unge mennesker, som på en eller anden led er vokset op sammen, og nu har de så en kriminel adfærd, der gør, at de udefra godt kan blive opfattet som om, at de er en bande. Men det er mere en løs struktur om primært narkokriminalitet. Se hele interviewet herunder: Optrapning på vej? Generelt er der så optrapning af konflikter i det åbne rum mellem kriminelle grupperinger i Nordjylland/Aalborg? - Nej, det er der ikke tale om. Det vi ser, er en fortsættelse af den konflikt som nu har varet omkring tre år, og som der faktisk har været rigtig meget ro omkring i lang tid, og nu ser vi så lige en opblomstring her, så jeg tænker ikke, at det er noget, man som borger skal være bekymret for. Vi har ret godt styr på de her grupperinger og ved, hvem de er, og vi holder rigtig godt øje med dem, siger Niels Kronborg og fortsætter: - Hvis man nu alligevel som borger skulle blive vidne til en episode af den her karakter, så vil vi rigtig gerne, at man ringer til os, og så trækker man sig lidt i baggrunden og er et godt vidne, når vi har brug for det – det er den måde, man bedst kan hjælpe politiet.

Referat:
Weekendens knivstikkeri og skudepisode havde ikke noget at gøre med hinanden, lyder det fra politiet.